Paata ya toole Yuusufu wa sitati ya Arimateeya,
khunvekela Pilaatu mwiili wa Yinsa.
Yuusufu aari nakhiyoni wa Yinsa,
ila wa sirini,
maana aari owoova mayaahuuti.
Pilaatu khwinkha ruhusa,
Yuusufu khulawa khulazavo mwiili wa Yinsa.
Ye aaperekhiwe ti Nikoteemu,
otule alawiyeeyo ottakhulana Yinsa osikhu.
Nikoteemu aathuliye mafuttha oonukhela oophakanyaniwa ela yaari ofiyaaye etthu ya miphimo talaathiini na mithaanu.
Khuthuula mwiili wa Yinsa,
khuputaputela va joora yoottukuntteliwa ofu woonukhela,
nkhama anrettaazo mayaahuuti va ozikha.
Vahali akhomeliwevo Yinsa waariwo woorotha,
waariina khapuri pheeya,
yoohizikhiwivo hatha ntthu.
Maana yaari osaleela ofiya Siikhu ya Ojitthenkeza wa mayaahuuti,
na khapuri yaari kharipu,
khuzikhiwa attaapho.
Jumwa phiili supuyeene,
Mariyamu Mataleena khulawa okhapuri,
khoona liwe ntthile laattiyelaniweeyo khapuri lilaziwevo.
Aphano khutthira khulawa mpakha vahali aariivo Simawu Pheeturu na nakhiyoni nkina,
otule Yinsa aari omphetaaye,
khuwooza yoori:
“Mbwana alaziwamo nkhapuri,
khanijuweeni vahali atthiiweevo!”
Pheeturu khulankha na nakhiyoni nkina khulawa mpakha okhapuri.
Oowiiri khulankha eettaka otthira,
ila otu nkina khutthira channu khunziti Pheeturu,
khwiiya mwanzo woofiya okhapuri.
Khwiinama khutturumelamo,
khoona joora,
ila khuhivirimo nkhapuri mphule.
Aphano,
Simawu Pheeturu otule aari onlottaaye,
khufiya khuvira nkhapuri mphule na ye khoona joora etile,
na joora etile yaari veeshwa wa Yinsa,
eri yooputaputeliwa eri phantte kiina.
Aphano naye nakhiyoni otule aari mwanzo woofiya khuvira nkhapuri nttumphule,
khoona na khukhupali.
Yo nalelo zaari ehinaaweeleye Zawaatikhiwa Ttakatthiifu,
zaari olupaaye yoori yaari ohithajiya Yinsa osisimuwa muufwa.
Yinsa onimpuwelela Mariyamu Mataleena
Anakhiyoni apale khurutela owaya.
Ila Mariyamu,
khusala nalelo ari vanlako wa khapuri,
eettaka olila,
khwiinama khuthurumela nkatthi wa khapuri.
Khoona malayikha mawiri awaliye kuwo zoolakala,
eekhaliye aphale waariivo mwiili wa Yinsa,
mmote ovishwa nkina omoolu.
Aphano malayikha apale khumuuzela yoori:
“Weeyo muukha,
onlila ni?”
Ye khujipu araka:
“Eetta othuuliwa Mbwana aka na akijuweeni vahali atthiiweevo.”
Paata ya olupa toowo,
khuzukuluwa khumoona Yinsa eemeliye,
ila khuhinjuwi yoori ti ye.
Aphano Yinsa khumuuzela yoori:
“Weeyo,
muukha onlila ni?
Onimweekesa paani?”
Ye khusala oopuwela yoori aari namalimela woorotha,
khunjipu yoori:
“Mwinyi,
nkhama mweetta onlazamu,
nkakuuzeni vahali mwintthiyeevo,
miiyo kilawe kanthuule.”
Yinsa khuri:
“Mariyamu!”
Ye khuzukuluwa,
khulupa khwa luuka ya meepereewu yoori:
“Raboni!”
(Eriina maana,
a Mwaaliimu).
Yinsa khulupa yoori:
“Ohikikholele,
maana nalelo akinarutele wa Paapa.
Olawe vakatthi wa attwiizaku wawooze yoori:
‘Miiyo kintta orutela wa Paapa na Papeenu mweeyo,
wa Nluku aka na Nluku weenu mweeyo.’ ”
Aphano Mariyamu Mataleena khulawa khuwooza anakhiyoni a Yinsa yoori:
“Kamoona Mbwana!”
Na khuwooza zooshi epile oziweeyo ti Yinsa.